정조 7년
癸卯六月二十四日卯時。上御宣政殿。都政入侍時。吏曹判書徐浩修。參判李敬養。參議黃昇源。假郞廳楊致鶴金泓哲金就行鄭良翰金潭李信默。行兵曹判書李命植。參判柳義養。參議李在學。參知朴天行。正郞趙時謙崔鎭夏權裕趙弘鎭。佐郞李秀夏申大尹趙衍德許晊。一直提學鄭志儉。檢校待敎李崑秀。待敎尹行任。行都承旨鄭昌順。行左承旨閔鍾顯。行右承旨朴祐源。左副承旨李亨元。右副承旨徐龍輔。同副承旨金翊休。假注書李庚運張至顯。記注官金健修。記事官李祖承。以次進伏訖。上命祐源書傳敎曰。一歲之中。政注相續。而輒稱都目爲大政者。以其九流之所咸萃。八方之所觀瞻也。晉賢而甄才。奬善而酬勞。疏滯而闡微。俱在於此。凡此數者。一或有失。惡在其爲大政也。初仕作守令階梯。守令係生民苦樂。淸白吏之錄後。嘉其廉也。戰亡人之存祀。表其忠也。郞署雖循資格。而詞訟不可不擇。邊將雖用久勤。而人器不可不稱。噫。嶺南號稱鄒魯。而一命之銜。必須提撕。湖南輩出卿相。而兩司之通。未免闕漏。又若湖右一區。卽士夫根本之地也。扶植維持。朝廷之期望不淺。搜羅剔括。銓家之注擬宜先。眷玆海陬。豈無兼藝之人。蕞爾原壤。必有十室之賢。關河朝士。最云收拾。而挽弩健兒。常多漏萬之歎。豐沛人物。屢勤延訪。而積勞寢郞。空借陞六之名。松京儒武。何嫌而不擬。沁府材彦。有才而莫試。雖以庶類甄用一事言之。前後申諭。反復丁寧。而爲銓官者。臨政塞責。徒見其應文之歸。又況搢紳之無故枳望者。指不勝摟。己不知有何辜。人不知爲何累。長在軍銜之案。亦礙漫司之擬。如許政格。古有是否。至如文武虛司果。纔令兩銓推移通變。先沾斗祿。而旣未能一政盡付。亦不過暫時權宜。外此許多積薪。不知將何區處。此足爲干和之一端。縱不得隨求塞望。亦未可取次奬優耶。噫。王者奉三無私以臨下。無遠無近。無貴無賤。皆予陶甄中人。咨爾兩銓之臣。體予敷心之言。另加殫勵。無使都目大政。又有無實之歎也。上曰。都政自別。注擬之際。兩銓固當惕念。而雖以通淸言之。嶺南則已多。而至於西北。亦皆有之。獨湖南無一人見通者。殊非一視遐邇。需用人才之本意。今番都政。留意爲之。可也。浩修曰。聖敎至此。臣等敢不惕念奉行乎。上命昌順書傳敎曰。尊尙儒術。卽我朝家法。先賢遺裔。輒命存錄。於內於外。簪紱相望。觀於昨冬文純公子孫錄用之擧。予意或可知已。惟彼文成公李珥。文正公宋時烈兩先正子孫。立朝者絶罕。噫。向來致祭。已示予意。文成雲仍。不過偶然零替。至若文正之家。德相不幸近出。汚穢名門。人或以此咨且。而噫。德相自爲逆耳。顧何損乎賢祖。其令銓曹知悉此意。李文成子孫及宋文正子孫中可用者。另加存錄。以表予曠世之感。上命龍輔書傳敎曰。予自御極以來。戒存中批。雖在秩卑人微之類。尋常承傳。每示嚬笑之意。其於甄用之際。亦未嘗輒費提敎。而日前考閱承傳冊。丙申元陵陵役時。將校事體。與他自別。檢擬一或不及銓曹事。寧不慨然。今番都政。邊將窠不至甚窄云。隨其勞勩。劃卽調用。因此而思之。年前別軍職之多數除汰。雖出於渠輩之作鬧。而聞其中有窮不能自存者云。亦足矜惻。其時有軍門將官區處之命。而一二人外。閼而不行。誠極未安。然宮人族屬及掖隷拔身者。宜不必擧論。而餘亦渾被轗軻。尤所當念。以此申飭。至如皇朝人子孫。若田若陳之類。其餘諸姓子孫及八壯士子孫。效節人子孫。亦令西銓長。與三局將臣。同議搜訪。拔其最優者以聞。仍卽收用。命植曰。朔數已滿營將。當爲內移。而方無見窠。在外禁軍將五衛將。竝改差。何如。上曰。依爲之。出擧條又曰。新資營將。今當差出。而擬望之人乏少。未準朔守令虞候。未赴任虞候。竝擬。何如。上曰。依爲之。出擧條浩修曰。臺諫多窠。今當差出。而擬望之人乏少。承旨及外任。竝擬。何如。上曰。依爲之。出擧條又曰。守令多窠。今當差出。而未準朔禁軍將及營將邊將虞候中軍都事守令察訪。竝擬。何如。上曰。依爲之。出擧條又曰。蔭仕六品官之經一考後陞品者。每於過都政後照擬。而見今在職者。絶無昨冬出六之人。故五品官無以推移備擬。今番則已經一考之人。雖於都政。勿拘陞擬。何如。上曰。依爲之。出擧條又曰。今都目大政。各岐仕滿應遷者。相避及未準朔監察禁府都事。戶曹刑曹漢城府郞官。平市署官員。五部都事。各司久任時推人員。竝擬。何如。上曰。依爲之。出擧條又曰。星州牧使。今當差出。而本州物衆地大。素稱難治。不可不擇差。他道有聲績未準朔守令。竝擬。何如。上曰。依爲之。出擧條又曰。四館陞出六品之時。例有九處講後遷轉之規。而承文院褒貶。如或有故過限。則四館積滯。不可不慮。故自前雖未經九處講。亦有陞六之規矣。今春夏等褒貶。不得爲之。故當出六品者。未免積滯。依例遷轉。何如。上曰。依爲之。出擧條又曰。楚山乃是文武交差之窠。而本府以邊上重地。近成弊邑。不可不擇擬。今番則勿論文武。以可合之人。各別擇差。何如。上曰。依爲之。出擧條又曰。寧海府使沈命德。身病甚重。時月之內。萬無起動之望云。遠邑夫馬之留滯可悶。今姑改差。何如。上曰。依爲之。出擧條上曰。前佐郞李集斗。仍任前職。先參政後謝恩。出榻敎浩修曰。俄下兩先正子孫錄用之命。臣等非不欽仰。而李文成子孫中。只有前郡守李仁霖一人。而今方遭故。又有武弁一人云。而姑未詳知。探問後。當隨窠錄用矣。上曰。訪問後錄用。可也。上命書傳敎曰。親政時。注書尙瑞院官員。依例陞六。上曰。京畿監司入侍。賤臣至顯承命出。與畿伯沈頤之偕入進伏。上曰。先卿曾經畿伯。今爲幾年。頤之曰。今爲十一年矣。上曰。見今旱災如此。甚可悶也。卿到任後。列邑被災淺深。果已探問耶。頤之曰。臣到任屬耳。雖未得詳知。而大凡水上列邑。則間有豐登之望。而漢北諸郡。被災尤甚云矣。上曰。卿到任後。道內守令。見得幾人。而有所聞知否。頤之曰。列邑守令。未及遍見。而昨日見通津府使。則通津亦尤甚云矣。上曰。連日東風。尙靳一霈。言念民事。極爲悶念。今明當爲禱雨。而必自被災尤甚處爲始。卿姑退出。探問列邑被災之淺深緩急。明日次對。更爲登奏。可也。上命昌順書傳敎曰。見今旱氣如此。禱雨之擧。不容少緩。而畿內農形。邑各不同。望雨亦有緩急。纔令道伯遍問邑宰。明日次對登對面陳矣。至於兩湖。目下雨澤。果何如。農形。亦果何如。未移處。使卽改播。種糧則竝加顧助乎。卽令廟堂星火行會兩道監司處。目下形止。亦令據實狀聞。上曰。假注書陞六代望筒。催促書入。祐源曰。日前因諫長啓辭。假稱在外臺諫捧現告時。前都憲尹師國。自憲府混置於現告以來。故果爲捧入矣。日昨諫長言送。以爲當初發啓。只指再次捧供之臺諫。至於前都憲。初無可論云。臣以其時該房。難免不審之失。惶恐待罪。而原傳旨中。改付標以入。何如。上曰。勿待罪。原傳旨中。付標。可也。出擧條上命書傳敎曰。尹師國之混入於譴削傳旨。與臺啓誠有逕庭。不可不付標。而大凡傳旨捧入。卽政院之事。非臺臣所可指揮。政院之捧傳旨。若有不審之失。則以疏或啓論罪。可也。豈可言送政院。使之存拔於啓下之傳旨乎。此大官之所不敢爲者。固知年少駭妄所致。而當此國綱掃地之時。此等處。不可不嚴勘。前大司諫洪明浩爲先下義禁府。從重推考。上曰。同副承旨許遞。前望單子入之。出榻敎上曰。新除授承旨。牌招察任。出榻敎上曰。兵曹堂上前望單子入之。待下批牌招。先參政後謝恩。出榻敎在學曰。兵批望單子中。一紙兩望。大是不察。兵曹判書李命植。推考。何如。上曰。依爲之。出擧條上曰。當該兵曹郞廳汰去。出榻敎上命書榻敎曰。新除授兵曹郞廳。先入侍後謝恩。上曰。在外兵曹參議許遞。今日政。以在京無故人差出。出榻敎上曰。新除授兵曹參議牌招。先入侍後謝恩。出榻敎上命書傳敎曰。處暑前視事。雖在應頉之中。其在修省求助之道。不遑寧處。常參明日爲之。又命書傳敎曰。常參在明。兩司在外人竝許遞。前望單子入之。上曰。新除授臺諫。牌招察任。罷散人敍用。出榻敎上命書傳敎曰。違牌及在外臺諫竝許遞。今日政差出。在學曰。合辭方張之時。兩司無詣臺之員。今日政。新除授臺諫。竝牌招。何如。上曰。依爲之。出擧條上曰。尙瑞院官員。行步慢蹇。極爲駭然。命書榻敎曰。當該尙瑞院官員汰去。上曰。尙瑞院官員。旣已汰去。其出六則依例爲之。可也。上曰。事變假注書。何時退食。尙不入來。其在事體。極爲駭然。命書榻敎曰。事變假注書汰去。上曰。原春道或有通淸之人。今日政。擬通。可也。浩修曰。今方留意。而姑未知誰可合於通淸矣。上曰。掌通人亦無云耶。浩修曰。謹當探問矣。上曰。吏批政事。何其太遲也。浩修曰。望筒則雖速出。而假官輩。未能速書。故自爾遲延矣。上曰。加出假郞廳一人。可也。上曰。臺諫出牌。何時下敎。而尙不呼望。事極駭緩。命書榻敎曰。假注書金孝建汰去。上曰。違牌臺諫竝只推。出榻敎在學曰。大司憲朴祐源。旣在筵中。不卽肅拜。直爲出去。依定式推考。何如。上曰。旣無情勢。豈可無端出去。從重推考。可也。出擧條上命書傳敎曰。明日常參次對有命。況今修省之方。惟在求助二字。違牌臺諫。一竝更卽牌招察任。亨元曰。殿座時。臺臣詣臺。則入侍傳啓。自是規例。而大司憲朴祐源。來詣臺廳。避嫌入啓。致勤飭敎。始爲入侍。揆以臺體。不可無警。從重推考。何如。上曰。依爲之。出擧條祐源曰。臣臺體生疎。未諳入侍避嫌之規。致有承宣之請推。臣之所失。於是益著矣。其何可一刻晏然於臺次乎。請命遞斥臣職。上曰。屢次失措。所失非細。勿辭。右副承旨徐龍輔曰。大司憲朴祐源。再啓煩瀆。退待物論。上曰。知道。上命書榻敎曰。新除授承旨。待下批牌招察任。上命書傳敎曰。近日旱氣。漢北甚於漢南。況坡高之間。瘡痍甫完。民情一倍遑急。此時邑宰。不可暫曠。新除授高陽郡守。待下批當日辭朝。正言趙弘鎭推考事。榻前定奪弘鎭曰。臣晩占科第。言議巽軟。不合於淸朝耳目之任。天牌之下。不敢冒承。自犯違傲。至有承宣請推之擧。臣何敢晏然於臺次乎。請命遞斥臣職。上曰。擧措節節損體。屬之生疎之科。姑不深非。勿辭。亦勿退待。上命書傳敎曰。文參上積滯。莫如近日。掌試都事竝改差。今日政差出。上曰。槐院參下。無實職人書入。以冬至正使望。命書傳敎曰。宗親儀賓中擬入。上曰。淸暑六和湯本方中。去人蔘入沙蔘。減黃連三分加草果五分。自今日煎入。出榻敎上命書榻敎曰。尙瑞院假官韓奎赫。陞敍調用。以假引儀崔廷顯望筒。命書傳敎曰。引儀卽中庶初仕之階。所宜審愼。而況今唱才。全不成樣。尤當另揀。聞銓堂言中人窠未及取才云。雖因日字之迫急。渠輩必有抑鬱之歎。此望筒還下。假引儀二窠。姑爲儲置。更加取才。後日政擬入事。分付。上命書傳敎曰。兩湖濱海之邑。酷被旱災。民事罔措。此時邑宰。豈可一刻曠官。況夫馬遲滯。亦宜軫念。今日政。新除授全羅洪忠道守令。皆令明日辭朝。毋或滯留之意。各別嚴飭。亨元曰。典籍崔鳳諧。擬於陵令首望。又擬於直講副望。一度之內。有此疊擬。而皆蒙恩點。直講望則勿施。當該銓堂。難免不察之失。推考警責。何如。上曰。依爲之。出擧條浩修曰。各陵別檢中陞作令。以四窠書入別單。旣已啓下定奪。而考見望筒。則加出一窠。應差四窠望單。又多誤書處。做錯大矣。臣則惶恐待罪。而望單誤書處。改付標以入。加出一望。勿施。何如。上曰。依爲之。卿則推考。出擧條上命昌順曰。卿其出去。醍醐湯香薷散。多數取來。賜飮入侍諸臣。可也。上曰。嶺南私賑人入侍。賤臣大龜承命出。與李景尹偕入進伏。上謂景尹曰。汝能多出穀物。以補賑濟。極庸嘉尙。朝家方欲賞汝。汝願加資乎。汝願爲官乎。景尹曰。願爲曹司五衛將矣。上曰。汝其退去。當仕汝矣。命植曰。賤民自請爲仕。事極濫矣。自上待下民之道。亦涉過矣。上曰。卿言好矣。上曰。有何窠闕乎。命植曰。有五衛將闕矣。上曰。除授。可也。在學曰。兵批望單子中。五衛將李景尹。時無加資之命。何以爲之乎。上曰。加資。可也。在學曰。吏曹佐郞李集斗。肅拜單子來呈之時。不着黑團領。揆以事體。極爲未安。推考。何如。上曰。禁推。可也。出擧條上命書傳敎曰。農務方殷。此時守令。不可暫曠。未下直守令。皆令明日辭朝。使之催促赴任。上命書傳敎曰。今日政。新除授守令察訪營將中軍虞候僉使萬戶別將及吏兵批出六復職初入仕。竝令明朝來待。仍命退。諸臣以次退出。